PATVIRTINTA

 Šilalės rajono savivaldybės mero

 2023 m. spalio 18 d. potvarkiu Nr. T3-30199

**SUMONTUOTŲ KELTUVŲ (LIFTŲ) IŠMONTAVIMO IR KELTUVO (LIFTO), MOBILAUS KELTUVO AR LAIPTŲ KOPIKLIO IŠDAVIMO ASMENIMS SU NEGALIA TVARKOS APRAŠAS**

**I SKYRIUS**

**BENDROSIOS NUOSTATOS**

1. Sumontuotų keltuvų (liftų) išmontavimo ir keltuvo (lifto), mobilaus keltuvo ar laiptų kopiklio išdavimo asmenims su negalia tvarkos aprašas (toliau – Tvarkos aprašas) nustato Šilalės rajono savivaldybės administracijos (toliau – Administracija) sumontuotų keltuvų (liftų) asmenims su negalia, kurie turėjo teisę į būsto pritaikymą, išmontavimo procedūras ir keltuvo (lifto), mobilaus keltuvo ar laiptų kopiklio (toliau – Įrenginys) išdavimo asmenims, kurie turi teisę į būsto pritaikymą, tvarką ir sąlygas.

2. Tvarkos aprašas parengtas vadovaujantis Būsto pritaikymo neįgaliesiems tvarkos aprašu, patvirtintu Lietuvos Respublikos socialinės apsaugos ir darbo ministro 2019 m. vasario 19 d. įsakymu Nr. A1-103 „Dėl Būsto pritaikymo neįgaliesiems tvarkos aprašo patvirtinimo“, (toliau – Aprašas).

**II SKYRIUS**

**įrenginio IŠMONTAVIMO PROCEDŪRA**

3. Jeigu asmuo, kuriam buvo pritaikytas būstas, išsikėlė iš jam pritaikyto būsto ar mirė, asmuo ar jo turto paveldėtojas, ar atstovas privalo raštu nedelsdami informuoti Įrenginio įrengimą organizavusią Administraciją apie nereikalingą Įrenginį:

3.1. jeigu asmuo, kuriam buvo pritaikytas būstas, išsikėlė iš šio būsto, jis arba atstovas, informuodamas apie šiame Tvarkos aprašo papunktyje nurodytas aplinkybes, nurodo asmens, kuriam buvo pritaikytas būstas, vardą, pavardę, gimimo datą, būsto adresą;

3.2. asmeniui, kuriam buvo pritaikytas būstas, mirus, jo turto paveldėtojai, informuodami apie šiame Tvarkos aprašo papunktyje nurodytas aplinkybes, nurodo savo ir asmens, kuriam buvo pritaikytas būstas, vardą, pavardę, gimimo datą, būsto adresą, asmens mirties datą.

4. Mirus neįgaliam asmeniui, kuriam buvo pritaikytas būstas ar šiam asmeniui išsikėlus iš pritaikyto būsto, gavus informaciją, nurodytą šio Tvarkos aprašo 3 punkte, Administracijos sumontuoti keltuvai (liftai) išmontuojami šiais atvejais:

4.1. keltuvas (liftas) buvo įrengtas daugiabutyje kaip individualus patekimas į būstą ir juo kiti daugiabutyje gyvenantys neįgalūs asmenys negali pasinaudoti;

4.2. keltuvas (liftas) buvo įrengtas daugiabučio namo bendrojo naudojimo patalpose, o daugiabučio namo bendrojo naudojimo objektų valdytojas (butų ir kitų patalpų savininkų bendrija, jungtinės veiklos sutartimi įgaliotas asmuo arba bendrojo naudojimo objektų administratorius) pateikia daugumos bendraturčių sprendimą įrengtą keltuvą išmontuoti;

4.3. keltuvas (liftas) buvo įrengtas individualiame name ir šiame name daugiau nėra asmenų su negalia, kuriems reikalingas įrengtas keltuvas (liftas).

5. Administracija, gavusi informaciją, nurodytą šio Tvarkos aprašo 3 punkte, patikrina, ar būsto pritaikymo asmenims su negalia eilėje yra asmuo, laukiantis Įrenginio.

6. Jei būsto pritaikymo asmenims su negalia eilėje yra asmuo, laukiantis Įrenginio, kviečiamas Būsto pritaikymo komisijos (toliau – Komisija) posėdis.

7. Komisija priima sprendimą tenkinti (arba netenkinti) būsto pritaikymo poreikį asmeniui su negalia dėl Įrenginio poreikio.

8. Jei Komisija priima sprendimą tenkinti būsto pritaikymo poreikį asmeniui su negalia dėl Įrenginio įrengimo, nenaudojamas Įrenginys išmontuojamas ir perduodamas asmeniui Tvarkos aprašo IV skyriuje nustatyta tvarka.

9. Jei Komisija priima sprendimą netenkinti būsto pritaikymo poreikio asmeniui su negalia dėl Įrenginio arba būsto pritaikymo eilėje nėra asmenų laukiančių Įrenginio, tuomet Įrenginys išmontuojamas, Administracija su asmeniu ar jo paveldėtoju, ar atstovu pasirašo Turto perdavimo ir priėmimo aktą. Nenaudojamas Įrenginys saugomas Administracijos pasirinktoje vietoje.

10. Administracija Įrenginio išmontavimo ir sumontavimo darbus perka vadovaudamasi Lietuvos Respublikos viešųjų pirkimų įstatymu.

11. Jei Įrenginys išmontuojant ar dėl kitų priežasčių sugadinamas ir jis pripažįstamas netinkamu (negalimu) naudoti, jis nurašomas, išardomas ir likviduojamas vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu.

12. Jeigu asmuo, kuriam buvo pritaikytas būstas, ar atstovas Aprašo 17 ir 18 punktuose nustatyta tvarka pakartotinai kreipiasi, prašydamas pritaikyti kitą būstą, ir nurodo, kad prieš tai pritaikytame būste asmuo kartais arba tam tikrais laikotarpiais gyvena, šiame būste sumontuotas Įrenginys, kurio įrengimą organizavo administracija, neišmontuojamas.

**III SKYRIUS**

**Įrenginio IŠMONTAVIMO DARBŲ FINANSAVIMAS**

13. Įrenginio išmontavimo išlaidos tuo atveju, kai jis nėra iš karto montuojamas kitame būste, priskirtinos prie keltuvų (liftų) eksploatavimo išlaidų (iš Lietuvos Respublikos valstybės biudžeto lėšų skiriama ne daugiau 80 procentų, iš Savivaldybės biudžeto lėšų skiriama ne mažiau 20 procentų).

14. Jeigu Įrenginys išmontuojamas ir iš karto montuojamas kitam asmeniui su negalia, laukiančiam būsto pritaikymo eilėje, kuriam atėjo eilė, tuomet iš Lietuvos Respublikos valstybės biudžeto lėšų skiriama ne daugiau 60 procentų, iš Savivaldybės biudžeto lėšų skiriama ne mažiau 40 procentų Įrenginio įrengimui skirtų lėšų.

15. Jeigu, nebaigus būsto pritaikymo darbų, asmuo, kuriam pritaikomas būstas, išsikėlė iš šio būsto ar mirė, statybos rangovas baigia pradėtus darbus, bet nepradeda likusių darbų, nors sąmatoje jie buvo numatyti, ir nepablogina būsto būklės, buvusios prieš pradedant pritaikymo darbus. Administracijos sumontuotas Įrenginys išmontuojamas. Jei būstas nebuvo baigtas pritaikyti dėl to, kad asmuo, kuriam nustatytas būsto pritaikymo poreikis, iš šio būsto išsikėlė, sprendimas dėl kito būsto pritaikymo šiam asmeniui priimamas Aprašo 6 arba 7 punkte nustatyta tvarka.

**IV SKYRIUS**

**ĮRENGINIO IŠDAVIMO ASMENIUI TVARKA**

16. Jeigu Administracija turi laisvą, nenaudojamą Įrenginį, kuris atitinka neįgaliojo poreikius, gali jį perduoti asmeniui, kuriam nustatytas būsto pritaikymo poreikis.

17. Sprendimą tenkinti asmens su negalia būsto pritaikymo poreikį ir skirti Įrenginį priima Komisija Apraše nustatyta tvarka.

18. Komisijai priėmus sprendimą tenkinti asmens su negalia būsto pritaikymo poreikį ir skirti

Įrenginį, Administracija perduoda asmeniui laikinai neatlygintinai Įrenginį valdyti ir juo naudotis, pasirašydama su asmeniu Keltuvo (lifto), mobilaus keltuvo ar laiptų kopiklio panaudos sutartį, parengtą pagal Aprašo 6 priedą (toliau – Sutartis).

19. Sutartį su asmeniu pasirašo Administracijos direktorius.

20. Įrenginio būklė ir kitos sąlygos nurodomos Sutartyje.

21. Administracija nupirkusi ir (ar) sumontavusi įrenginį asmeniui su negalia, išduoda įrenginį Apraše nurodyta tvarka.

**V SKYRIUS**

**BAIGIAMOSIOS NUOSTATOS**

22. Administracija tvarko Įrenginio apskaitą, užtikrina tinkamą šio turto būklę, vykdydama nuolatinę jo priežiūrą.

23. Jei Įrenginio pirkimą ir įrengimą organizavo asmuo ar atstovas, įsigytas ir įrengtas Įrenginys atitenka jo nuosavybėn, jis atsako už jo eksploataciją bei priežiūrą ir padengia su tuo susijusias išlaidas.

24. Ginčai, kilę dėl Administracijos ir Komisijos sprendimų bei veiksmų, sprendžiami Lietuvos Respublikos administracinių bylų teisenos įstatymo nustatyta tvarka.

25. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo nuostatomis.

26. Dokumentai saugomi Administracijoje Lietuvos Respublikos dokumentų ir archyvų įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_